<classify> RAIS John Magufuli amekutana na kufanya mazungumzo na Rais mstaafu wa Awamu ya Nne, Jakaya Kikwete, Ikulu, Dar es Salaam jana. Baada ya mazungumzo yao, Rais mstaafu Kikwete alisema wamekutana kwa utaratibu wa kawaida wa kusalimiana na kutakiana heri katika majukumu.Aidha, Rais Kikwete alibainisha kuwa Rais Magufuli anafanya kazi nzuri na amemtaka aendelee hivyo hivyo. Nimekuja kumsalimia na kumtakia kila la heri, anafanya kazi nzuri, aendelee tu kuchapa kazi na sisi tupo kwa namna yoyote ya kumpa nguvu, tupo tayari kumsaidia, alisema Kikwete.Katika hatua nyingine, Rais Magufuli amefanya uteuzi wa wenyeviti wa bodi za taasisi tano za Serikali baada ya wenyeviti waliokuwa wakiongoza bodi hizo kumaliza muda wao na wengine kuteuliwa katika nyadhifa nyingine.Kwa mujibu wa taarifa ya Ikulu jana, Rais Magufuli amemteua Profesa Charles Mkonyi kuwa Mwenyekiti wa Bodi ya Taasisi ya Mifupa MOI. Profesa Mkonyi ni Mhadhiri wa Chuo Kikuu cha Afya na Sayansi Shirikishi MUHAS.Pia katika uteuzi huo Rais Magufuli amemteua Mwamini Malemi kuwa Mwenyekiti wa Bodi ya Sukari. Katika hatua nyingine, amemteua mwanasiasa nguli nchini Sophia Simba kuwa Mwenyekiti wa Bodi ya Magavana wa Taasisi ya Ustawi wa Jamii.Simba amewahi kuwa Waziri katika wizara mbalimbali na Mwenyekiti wa Umoja wa Wanawake wa CCM UWT. Kwa mujibu wa taarifa hiyo ya Ikulu, Rais Magufuli amemteua pia Dk Mwanza Kamata kuwa Mwenyekiti wa Mamlaka ya Maendeleo ya Biashara Tanzania Tantrade.Dk Kamata amechukua nafasi iliyoachwa wazi na Christopher Chiza ambaye amechaguliwa kuwa Mbunge wa Jimbo la Buyungu. Katika uteuzi huo, pia Rais Magufuli amemteua Dk Maria Mashingo kuwa Mwenyekiti wa Bodi ya Wakurugenzi wa Benki ya Maendeleo TIB.Dk Mashingo amechukua nafasi iliyoachwa wazi na Profesa Palamagamba Kabudi ambaye aliteuliwa kuwa Mbunge na baadaye kuwa Waziri wa Katiba na Sheria. Uteuzi wa wenyeviti hao wa bodi ulianza Oktoba 22, mwaka huu.  <topic>: kitaifa 